Frank Dahlgaard (UP), 2001-03-01:
Jeg ser forslaget om at indføre Schengen og at åbne grænserne ved at fjerne den nationale grænsekontrol som en brik i et spil, i et stort mønster, der går ud på at underminere nationalstaterne og opbygge en stor EU-superstat.
Grænserne mellem EU-medlemslandene skal være lige så usynlige og lige så lette at passere som en kommunegrænse eller en amtsgrænse. Det er jeg imod.
Jeg stemte dengang, jeg var medlem af Det Konservative Folkeparti, imod forslaget om Schengen, jeg tror, det var i 1997, og det har jeg det rigtig godt med.
Og det er mit helt klare indtryk, at mine tidligere partifæller har det rigtig, rigtig dårligt med det.
Der er da heller ikke nogen konservative til stede i salen nu.
Skal man lave en stat, skal man have fælles grænser.
Væk med de indre grænser, det er Schengen.
Man skal have fælles udenrigspolitik, det er man ved at få.
Fælles sikkerhedspolitik, fælles forsvar, det arbejder man på, fælles statsborgerskab, det er indført og bliver formentlig udbygget, sådan at det nationale statsborgerskabs indhold efterhånden falder væk.
Fælles mønt, fælles nationalbank, fælles alt muligt.
Så er nationalstaten og det nationale demokrati, herunder det gode danske folkestyre, undergravet.
Jeg forstår godt, at konservative og liberale har det rigtig, rigtig dårligt med Schengenaftalen.
Et selvstændigt land kan selvfølgelig til enhver tid føre personkontrol ved sine egne landegrænser.
Og nu skal personkontrollen altså falde væk om 25 dage på et tidspunkt, hvor vi oplever flygtninge- og indvandrerstrømme i verden som ingen sinde før, og hvor der er mere brug for personkontrollen ved grænsen end nogen sinde.
Baglandspatruljer og alt muligt andet kan være meget godt, og vi har det jo allerede i dag, men den 25. marts fjerner man et nyttigt og vigtigt instrument, nemlig kontrollen lige på grænsen. Og når baglandspatruljerne i Danmark har haft en betydelig succes her de sidste år, er det i høj grad, fordi de har samarbejdet med grænsebetjentene, som over mobiltelefonen kan give baglandspatruljen praj om, hvilke biler det nok var en idé at stoppe og tjekke lidt ekstra, fordi man ikke altid gør det ved grænsen.
I det øjeblik den mulighed falder væk, vil baglandspatruljens succes blive væsentlig mindre. Og hvad med veterinærkontrollen?
I øjeblikket oplever Europa jo mund- og klovsyge og en række andre forfærdelige sygdomme, og nu vil altså også transporter med kvæg og kød kunne drøne hen over grænsen.
Så er der kontrol andre steder, men det var mere betryggende, hvis man også dér havde en grænse, hvor man kunne stoppe disse køretøjer og tjekke det.
Det er fuldstændig som en hund i et spil kegler at ophæve personkontrollen ved grænsen.
Den har aldrig været fjendtlig og uvenlig.
Den har været venlig og hyggelig, og når det har stået hårdt på i de travle rejsemåneder, har man holdt 10 minutter/et kvarter i kø ved grænseovergangene.
Det skulle nok være til at leve med.
Vi skal have en grænse, der er synlig.
Vi skal efter min mening fortsat have en venlig grænsekontrol, og vi skal kæmpe mod Schengenaftalen, og det kunne man bl.a. gøre ved at støtte dette beslutningsforslag om at afvikle eller i hvert fald udskyde vedtagelsen af Schengen og dermed også ophævelsen af grænsekontrollen.
Jeg er dybt bekymret over det her, for det er endnu en underminering af det danske folkestyre, den danske selvbestemmelse og den danske nationalstat.